SL Uradni list Evropske unije L 82/10

DIREKTIVA KOMISIJE 2006/33/ES

z dne 20. marca 2006

o spremembi Direktive 95/45/ES glede barvil oranžno FCF (sunset yellow FCF, E 110) in titanov dioksid (E 171)

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi (1), in zlasti člena 3(3)(a) Direktive,

po posvetovanju z Evropsko agencijo za varnost hrane,

ob upoštevanju naslednjega:

(1) Direktiva Komisije 95/45/ES z dne 26. julija 1995 o določitvi posebnih meril čistosti v zvezi z barvili za uporabo v živilih (2) določa merila čistosti za barvila, navedena v Direktivi Evropskega parlamenta in Sveta 94/36/ES z dne 30. junija 1994 o barvilih za uporabo v živilih (3).

(2) Na podlagi Direktive 94/36/ES se sme oranžno FCF (sunset yellow FCF, E 110) uporabljati kot barvilo v nekaterih živilih. Znanstveno je dokazano, da lahko v nekaterih pogojih med proizvodnjo barvila oranžno FCF kot nečistoča nastane sudan I (1-(fenilazo)-2-naftalenol). Barvilo sudan I ni dovoljeno in je nezaželena snov v hrani. Njegovo prisotnost v barvilu oranžno FCF je zato treba omejiti na količino pod mejo zaznavnosti, tj. 0,5 mg/kg. Merilo čistosti za oranžno FCF (E 110) je zato treba ustrezno spremeniti.

(3) Upoštevati je treba specifikacije in analitske postopke za aditive, ki jih je v Codexu alimentariusu določil Skupni strokovni odbor FAO/WHO za aditive v živilih (JECFA). JECFA je začel izvajati sistematični program, s katerim se v vseh obstoječih specifikacijah za aditive v živilih ustrezno nadomeščajo omejitve za posamezne kovine v preskusih za zadevne težke kovine (kot je svinec). Te omejitve za oranžno FCF (E 110) je zato treba ustrezno spremeniti.

(4) Na podlagi Direktive 94/36/ES se sme titanov dioksid (E 171) uporabljati kot barvilo v nekaterih živilih. Pri proizvodnji titanovega dioksida je mogoče pridobiti kristale v obliki anataza ali rutila. Ploščičasta oblika rutilnega titanovega dioksida se od oblike anataza razlikuje po strukturi in optičnih lastnostih (biserni lesk). Obstaja tehnološka potreba za uporabo ploščičaste oblike rutilnega titanovega dioksida kot barvila za živila in filmske obloge za tablete prehranskih dopolnil. Evropska agencijo za varnost hrane je 7. decembra 2004 navedla, da je uporaba rutilne oblike titanovega dioksida v ploščičasti ali amorfni obliki neoporečna. Merilo čistosti za titanov dioksid (E 171) je zato treba ustrezno spremeniti, tako da bosta vključena anataz in tudi rutil.

(5) Direktivo 95/45/ES je zato treba ustrezno spremeniti.

(6) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Priloga k Direktivi 95/45/ES se spremeni v skladu s Prilogo k tej direktivi.

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 10. aprila 2007. Komisiji nemudoma predložijo besedilo navedenih predpisov in primerjalno razpredelnico med navedenimi predpisi in to direktivo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 20. marca 2006 Za Komisijo Markos KYPRIANOU Član Komisije

(1) UL L 40, 11.2.1989, str. 27. Direktiva, kakor je bila nazadnje spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).

(2) UL L 226, 22.9.1995, str. 1. Direktiva, kakor je bila nazadnje spremenjena z Direktivo 2004/47/ES (UL L 113, 20.4.2004, str. 24).

(3) UL L 237, 10.9.1994, str. 13. Direktiva, kakor je bila spremenjena z Uredbo (ES) št. 1882/2003 (UL L 284, 31.10.2003, str. 1).